
ROMÂNIA ÎN MOARTE CLINICĂ 
 
 
România este, de câţiva ani, în moarte clinică. Statul, ca instituţie centrală şi supremă a 
ţării, nu mai funcţionează de mult timp, iar poporul este ”pierdut” din mai toate punctele de 
vedere (debusolat socio-politic, dezinteresat de soarta şi viitorul ţării, sărăcit în cea mai mare 
parte a lui şi, mai presus decât orice, depărtat de Dumnezeu). 
Cei din cauza cărora s-a ajuns aici sunt aşa zişii oameni politici ai ţării. Aproape toţi. Ăştia 
pot fi orice, numai politicieni nu. Ei nu cunosc doctrinele politice, nu le respectă, nu le apără, nu 
au principii politice, migrează dintr-o organizaţie politică într-alta funcţie de interesele exclusiv 
mercantile, sunt prost pregătiţi profesional, nu au experienţă administrativ-managerială şi, mai 
mult decât toate, sunt absolut dezinteresaţi de felul în care trăieşte poporul. Ei sunt doar nişte 
etichetaţi ca fiind politicieni, dar în realitate acţionează după principii mafiote (cei mari în funcţii) 
sau după principii slugarnice, cu spinările îndoite (cei mici în funcţii). Ăştia sunt, în marea lor 
majoritate, politicienii români din ultimii douăzeci şi trei de ani. Mafioţii cu locotenenţii lor. 
Vina lor faţă de starea generală a ţării este incomensurabilă. Aceşti oameni sunt asasinii 
economici ai României, dar românii?! Poporeanul, cel care-i trimite acolo unde se iau deciziile faţă 
de prezentul şi viitorul ţări, el nu are nici o vină?!  
Cum poate fi explicat acest fenomen, ce logică poate exista în faptul că cineva te fură şi te 
minte permanent, iar tu, de peste douăzeci de ani, îl susţii pentru a face acestea, ba mai mult îl mai 
şi apreciezi?! Cum este posibil să te laşi manipulat zeci de ani, prin intermediul unei prese 
păcătoase care ţi-a stâlcit pur şi simplu capacitatea de percepţie a lucrurilor, capacitatea de 
reacţie firească, socială, de om liber şi demn cum credeai prin anii ’90 că vei deveni?! 
Iată mai jos un singur exemplu de ”capacitate” politică a celor care te guvernează. Un 
singur exemplu de ”cinste” şi ”onestitate” a politicienilor faţă de tine, din cele câteva existente în 
fiecare zi (extras din presa datei de 22.11.13):   
”<Bugetul de stat, bugetul asigurărilor sociale şi bugetul pentru şomaj au fost construite pe 
indicatorii macroeconomici şi sociali pentru 2014 şi pe o prognoză, sperăm noi realistă, în privinţa 
numărului de persoane care vor beneficia de pensie, de ajutoare sociale, de indemnizaţii pentru 
şomaj, în aşa fel încât să putem asigura respectivele plăţi fără nicio sincopă>, a afirmat Mariana 
Câmpeanu, ministrul Muncii. 
Câmpeanu, care a prezentat fundamentarea celor două bugete, a subliniat că la construcţia 
acestora s-au avut în vedere prognoze referitoare la evoluţiile macroeconomice ale anului viitor, 
precum şi respectarea angajamentelor Guvernului.” 

Te-ai liniştit, POPOR ROMÂN, citind cele de mai sus?! Dacă da, iată şi reversul medaliei 
(din presa aceleaşi zile): 
”Ministerul Finanţelor a majorat datoria externă publică în valută cu încă 1,5 mld. euro. 
Datoria publică externă s-a triplat în ultimii cinci ani, iar banii nu se văd deloc în investiţii. 
Banii de la buget sunt direcţionaţi preponderent spre pensii şi salarii sau spre cheltuieli cu 
bunuri şi servicii, în timp ce investiţiile sunt în declin. Sectorul infrastructurii, care ar fi trebuit să 
dea pe timp de criză un impuls economiei, lâncezeşte. 
Datoria publică externă s-a triplat de la 10,5 mld. euro în decembrie 2008 până la 35,7 mld. 
euro în iunie 2013, fără ca suma suplimentară de 25 mld. euro să se vadă în investiţii de 
infrastructură, în energie sau, de ce nu, în capacităţi industriale prin garanţii sau alte mecanisme de 
susţinere. Dimpotrivă, investiţiile publice au scăzut în semestrul I din 2013 cu 10%, în timp ce 
cheltuielile de personal pentru bugetari au crescut cu 18%. 
România este în continuare dependentă de capitalurile străine atât pentru rostogolirea 
datoriei externe, cât şi pentru finanţarea deficitului bugetar.” 
Iată, concetăţene, ţi-a spus ”salvatoarea” muncitorilor şi pensionarilor români, ”minunata” 
ministră PNL-istă Câmpeanu, de unde vin banii cu care te va linişti, ca să stai cuminte şi 
”nesincopat”?! Ţi-a spus ”minunatul” guvern din care respectiva face parte că pentru liniştea ta 
de azi urmaşii tăi vor fi prizonierii, oprimaţii celor care acum creditează România cu zeci şi zeci 
de miliarde de euro?! Ţi s-a spus că ei, guveranţii, sunt incapabili de a înmulţi banii cu care ţara 
este îndatorată pentru aşi permite să-i mai şi ramburseze în acelaşi timp cu plata drepturilor 
tale?! 
Dar, concetăţene, lucrul cel mai impertinent la adresa ta, ţi-au spus cumva că au nevoie ca 
tu să stai cuminte pentru a putea fura ei liniştiţi cea mai mare parte a banilor cu care în mod 
normal şi firesc trebuiau să te ”îngrijească” pe tine?! 
România este în moarte clinică şi după cum se vede liderii ei politici continuă cu aceleaşi 
practici criminale pe care le-au instaurat începând cu anul 1990. Logica firească este evidentă: 
România va muri de-a binelea. 
Pentru politicieni nu există nici cea mai mică problemă, ei sunt cocă de bani. Ce va face 
însă poporul, cel care munceşte pe 300 de euro lunar sau cel asistat social, vreo trei milioane de 
oameni?! 
Acest popor îi va vota, oare, în continuare pe aceşti asasini economici?! Le va sorbi la 
infinit minciunile din gură de au ajuns ei înşişi, politicienii, să se mire de propria lor eficienţă în 
ale manipulării?! 
Dacă da, jalnică soartă vom avea!       
 
 
 
 
 
